
Visszaforgatható szénhidrátalapú koronaéterek előállítása és alkalmazása aszimmetrikus katalizátorként

Kulcsszavak: enantioszelektív; fázistranszfer; katalízis; visszaforgatás
Kutatómunkám célja olyan optikailag aktív koronaéterek szintézise volt, melyek alkalmazhatóak fázistranszfer katalizátorként, valamint az egyes reakciók végeztével hatékonyan visszanyerhetők. A katalizátorok visszaforgatásának megoldására két stratégiát választottam: a makrociklusok bázikus nitrogénatomján keresztüli sósavas sóképzést és extrakciót, illetve a szilárd hordozóhoz kötést.
Munkám során előállítottam négy D-glükóz-, illetve három (2S,3S)-1,4-difenilbután-alapú, savas közegben stabil makrociklust, valamint egy propargilcsoportot tartalmazó lariát étert sikeresen rögzítettem azidcsoportokkal módosított PVC-hez.
Az előállított koronaétereket különböző folyadék-folyadék, illetve folyadék-szilárd fázistranszfer rendszerekben alkalmaztam katalizátorként. A reakciók során általában kis mértékű aszimmetrikus indukciót váltottak ki, azonban néhány esetben közepes mértékű szelektivitást tapasztaltam (67% ee-ig). A folyadék-folyadék fázisú Darzens-kondenzációban és epoxidálásban a glükózalapú katalizátorok bizonyultak szelektívebbnek, a szilárd-folyadék kétfázisú reakciókban pedig a difenilbután-alapúak. Néhány kiválasztott reakcióban a katalizátorokat hidroklorid-sóként visszanyertem (80-99%-ban), és többszöri felhasználásuk során közel állandó termelést és szelektivitást tapasztaltam.
A szilárd hordozóhoz rögzített makrociklust egy folyadék-folyadék-szilárd, és egy folyadék-szilárd-szilárd háromfázisú reakcióban vizsgáltam, melyekben közel racém összetételű termékeket kaptam. A regenerált katalizátorok FTIR spektrumai alapján a polimeren Darzens-kondenzáció esetén nem történt kimutatható változás, MIRC-reakció során azonban kis mértékben módosult.

